Broj: 711-I

Zagreb, 23. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Božidara Novoselca, općinskog načelnika Općine Sračinec,** na 103. sjednici, održanoj 23. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Božidara Novoselca, općinskog načelnika Općine Sračinec, povodom navodnih nezakonitosti u propisivanju načina izračuna plaće općinskog načelnika Općine Sračinec, zatim povodom odabira oca supruge dužnosnikovog sina, kao autora spomenika – povijesnog prikaza požara 1776.g. čiji naručitelj je bila Općina Sračinec te povodom sklapanja ugovora o pružanju odvjetničkih usluga između Općine Sračinec i Odvjetničkog ureda Domagoj Krpina, neće se pokrenuti, s obzirom da okolnosti koje se navode u podnesenoj prijavi ne upućuju na moguću povredu odredbi ZSSI-a počinjenu od strane navedenog dužnosnika.**

Obrazloženje

Protiv dužnosnika Božidara Novoselca, općinskog načelnika Općine Sračinec, podnesena je dana 29. travnja 2019.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-1834-P-147/19-01-1 te je povodom iste otvoren predmet broj: P-147/19.

U predmetnoj prijavi se u bitnome navodi da dužnosnik Božidar Novoselec prima plaću koja je nezakonito utvrđena s obzirom da je Odlukom o osnovici i koeficijentu za obračun plaće općinskog načelnika Općine Sračinec propisano da se za obračun plaće općinskog načelnika primjenjuje osnovica za obračun plaće državnih službenika i namještenika, iako se na dužnosnike ne primjenjuje kolektivni ugovor za državne službenike. U prijavi se nadalje navodi da je temeljem natječaja koji je proveden u travnju 2016.g. sklopljen ugovor o zakupu između Općine Sračinec i obrta „Majstori“ u vlasništvu dužnosnikove snahe te podnositelj prijave smatra da je dužnosnik povodom sklapanja navedenog ugovora bio u sukobu interesa.

Podnosnitelj prijave također navodi da je otac dužnosnikove snahe za potrebe Općine Sračinec izradio spomenik – povijesni prikaz požara iz 1776.g. te da je odvjetnik s kojim Općina Sračinec ima sklopljen ugovor o pružanju pravne pomoći dobio navedeni posao bez nprethodnog provođenja natječaja.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Božidar Novoselec obnaša dužnost u aktualnom mandatu, počevši od 26. svibnja 2017.g., a navedenu dužnost obnašao je i u mandatu 2013.-2017. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Na zahtjev Povjerenstva, Općina Sračinec dostavila je očitovanje KLASA: 050-01/19-01/01 URBROJ: 2186/07-01-03/1-19-2 od 12. kolovoza 2019.g. u kojem se navodi da dužnosnik Božidar Novoselec obnaša dužnost općinskog načelnika Općine Sračinec od 2001.g. Nadalje se pojašnjava da je dužnosnik do 30. lipnja 2013.g. navedenu dužnost obnašao kao volonter, a od 1. srpnja 2013.g. dužnost obnaša profesionalno. U privitku očitovanja dostavljene su odluke kojima je određena osnovica i koeficijent za izračun plaće općinskom načelniku te sve izmjene i dopune iste, kao i potvrde o isplatama plaća i naknadama od 2001.g. do 2018.g.

Vezano za izradu spomenika – povijesni prikaz požara iz 1776.g., Općina je uz očitovanje dostavila obrazloženje općinskog načelnika i Potvrdu župnog ureda iz koje je vidljivo da je župni ured od Općine Sračinec primio strogo namjensku donaciju za izgradnju spomenika u iznosu od 50.000,00 kn te da je u ime Općine Sračinec kao naručitelja izvršena gotovinska isplata navedene donacije autoru spomenika ……. …….. iz Ivanca.

Nadalje, u očitovanju Općine Sračinec se navodi da Općina nema popunjeno radno mjesto višeg stručnog suradnika za pravne poslove, već je trenutno u Općini Sračinec zaposlen samo jedan službenik koji je ujedno i pročelnik Jedinstvenog upravnog odjela te četiri vježbenika na određeno vrijeme. Slijedom navedenoga, sve poslove iz nadležnosti Općine, pa tako i pravne poslove, obavlja pročelnika Jedinstvenog upravnog odjela. Za obavljanje pravnih poslova sklopljen je i ugovor s odvjetničkim uredom te su uz očitovanje dostavljeni svi sklopljeni ugovori s odvjetnikom Domagojem Krpinom, kao i izvješća o izvršenim radnjama sukladno navedenim ugovorima.

Uvidom u dostavljenu dokumentaciju Povjerenstvo je utvrdilo da je Odlukom o naknadama dužnosnika volontera koje bira ili imenuje Općinsko vijeće Općine Sračinec („Službeni vjesnik Varaždinske županije“, broj 8/02., 36/06. i 38/07.) naknada općinskog načelnika Općine Sračinec koji dužnost obnaša volonterski bila određena u fiksnom iznosu od 2.500,00 kn koji je izmjenama navedene Odluke iz 2006.g. povećan na 4.500,00 kn.

Dana 24. lipnja 2009.g. Općinsko vijeće Općine Sračinec donijelo je Odluku o naknadama dužnosnika Općine Sračinec (Službeni vjesnik Varaždinske županije“ broj 17/09.) kojom su bili propisani koeficijenti za određivanje naknade dužnosnika volontera te je za općinskog načelnika bio propisan koeficijent 2,65, a kao osnovica za obračun naknade određena je osnovica za obračun plaća državnih službenika i namještenika, sukladno Odlukama Vlade Republike Hrvatske. Navedena Odluka prestala je važiti stupanjem na snagu Odluke o visini naknada dužnosnika Općine Sračinec od 22. travnja 2010.g. (Službeni vjesnik Varaždinske županije“ broj 10/10.) kojom su također bili propisani koeficijenti za utvrđivanje naknada dužnosnika koji svoju dužnost ne obavljaju profesionalno te je za općinskog načelnika bio propisan koeficijent 2,27, a kao osnovica za obračun naknada dužnosnika također je određena osnovica za obračun plaća državnih službenika i namještenika.

Općinsko vijeće Općine Sračinec je potom dana 19. lipnja 2013.g. donijelo dvije Odluke, i to: Odluku o visini naknada općinskom načelniku i zamjeniku općinskog načelnika Općine Sračinec koji svoju dužnost obnašaju volonterski i Odluku o osnovici i koeficijentu za obračun plaće općinskog načelnika Općine Sračinec. Obje Odluke objavljene su u „Službenom vjesniku Varaždinske županije“, broj 36/13.

Odlukom o osnovici i koeficijentu za obračun plaće općinskog načelnika Općine Sračinec propisano je da plaću načelnika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, a najviše za 20%. Osnovica za obračun plaće općinskog načelnika jednaka je osnovici koja se primjenjuje za obračun plaće državnih službenika i namještenika, koju donosi Vlada Republike Hrvatske u dogovoru s predstavnicima sindikata državnih službi. Koeficijent za obračun plaće općinskog načelnika iznosi 2.5. Dana 12. lipnja 2018.g. donesena je Odluka o izmjenama i dopunama navedene Odluke, no izmjene se ne odnose na propisanu osnovicu i koeficijent za izračun plaće općinskom načelniku.

Nastavno na navedeno, Općina Sračinec je, na dodatni zahtjev Povjerenstva, uz dopis KLASA: 050-01/19-01/01 URBROJ: 2186/07-01-01-20-7 od 12. listopada 2020.g. dostavila podatke o najvišem dozvoljenom iznosu plaće za općinskog načelnika Općine Sračinec sukladno Zakonu o plaćama u lokalnoj i područnoj (regionalnoj) samoupravi („Narodne novine“ broj 28/10.) te podatke o najvišim iznosima plaće isplaćene općinskom načelniku navedene Općine po godinama u razdoblju od 2011. do 2018.g.

Iz dostavljenih podataka utvrđeno je da je u 2011.g. i 2012.g. najviši iznos isplaćene bruto plaće dužnosniku Božidaru Novoselcu bio 10.510,42 kn, a maksimalno dozvoljena bruto plaća bila je 21.067,14 kn. U 2013.g. najviši iznos isplaćene bruto plaće dužnosniku Božidaru Novoselcu bio je 14.751,78 kn, a maksimalno dozvoljena bruto plaća bila je 20.435,10 kn. U 2014.g. najviši iznos isplaćene bruto plaće dužnosniku Božidaru Novoselcu bio je 14.815,64 kn, a maksimalno dozvoljena bruto plaća bila je 19.209,01 kn. U 2015.g., 2016.g., 2017.g. i 2018.g. najveća dozvoljena bruto plaća bila je 17.699,50 kn, a najveći isplaćeni iznos plaće dužnosniku Božidaru Novoselcu bio je u 2015.g. 14.879,50 kn, u 2016.g. 14.943,36 kn, u 2017.g. 15.908,15 kn, a u 2018.g. 15.993,54 kn.

Vezano za izradu povijesnog prikaza požara iz 1776.g., Povjerenstvo je izvršilo uvid u obrazloženje dužnosnika Božidara Novoselca koje je dostavljeno uz očitovanje Općine Sračinec od 12. kolovoza 2019.g. U obrazloženju se navodi da je, pročitavši Prvu monografiju Općine Sračinec, dužnosnika Božidara Novoselca kontaktirao ……. .……, samouki majstor kipar te iznio svoju želju za donacijom Općini Sračinec umjetničkog djela isklesanog u kamenu u impozantnim dimenzijama 200x130x65 kojim bi bila prikazana činjenica da je jedan od bitnih aktera navedenog požara bio mladić iz Sračinca. Umjetnik …… ……. već je imao odrađene impozantne spomenike iz kojih je bilo vidljivo da posjeduje iznimnu umjetničku izričitost. Troškovi Općine Sračinec u iznosu od 50.000,00 kn odnosili bi se samo na troškove materijala. S obzirom na vrijednost takvog umjetničkog djela te činjenici da je riječ o donaciji višemjesečnog umjetničkog rada, općinski načelnik u svom očitovanju navodi da isto ne može podlijegati zakonskoj regulativi o raspisivanju natječaja. Nadalje se naglašava da je navedeni umjetnik izradio i repliku manjih dimenzija koja je prikazana članovima Općinskog vijeća Općine Sračinec koji su bili suglasni s izradom povijesnog prikaza te su izgalasali proračun u kojem je jedna od stavaka bila donacija crkvi u iznosu od 50.000,00 kn, a s obzirom da je župnik crkve sv. Mihael prihvatio da se navedeni projekt odradi kao donacija crkvi.

U Izvješću Rkt župnog ureda sv. Mihael ark. o utrošenim sredstvima u 2017.g. se navodi da je donacija Općine Sračinec za 2017.g. utrošena, između ostaloga, na izradu kamenog spomen obilježja. Nadalje se navodi da je u Sračinscu izrađeno povijesno spomen obilježje na događaj velikog požara u Gradu Varaždinu za koji je kriv stanovnik Sračinca. Spomen obilježje izradio je ……. …….., a cijena radova bila je 50.000,00 kn.

Povjerenstvo je također izvršilo uvid u potvrdu o uplati sredstava za izradu spomen obilježja u Sračincu, izdanu od strane Rkt župnog ureda sv. Mihael ark dana 20. listopada 2017.g. kojom se potvrđuje da je …… ….. u navedenom župnom uredu isplaćen iznos od 50.000,00 kn koje je Općina Sračinec donirala župi s izričitom namjenom za izgradnju kamenog spomen obilježja u Sračincu.

Nastavno na navedeno, Povjerenstvo je od Općine Sraćinec zatražilo pojašnjenje o postupku na koji Općina Sračinec dodijeljuje donacije te dodatno obrazloženje okolnosti predmetne donacije crkvi.

Općina Sračinec dostavila je očitovanje KLASA: 050-01/19-01/01, URBROJ: 2186/07-01-03/1-20-4 od 7. travnja 2020.g. u kojem se navodi da je Jedinstveni upravni odjel Općine Sračinec izradio nacrt Pravilnika o financiranju javnih potreba od interesa za opće dobro koje provode udruge na području Općine Sračinec, ali isti nije usvojen od strane izvršnog i predstavničkog tijela te Općina Sračinec stoga nema interni akt kojim bi bili propisani kriteriji, mjerila i postupci za dodjelu donacija udruženjima građana. Donacije se dodijeljuju na način da se prije donošenja proračuna za iduću godinu od svih primatelja donacija zatraži dostava izvješća o utrošku sredstava te planovi rada i financijski planovi koji se potom dostavljaju članovima Općinskog vijeća Općine Sračinec. Na temelju dostavljenih planova planiraju se sredstva za isplatu donacije za svaku pojedinu udrugu te se ista uvrštavaju u prijedlog proračuna za iduću godinu koji usvaja Općinsko vijeće. Općinsko vijeće također donosi odluke o izravnoj dodjeli donacija udrugama s područja Općine Sračinec. Za isplate donacija udrugama koje nisu uvrštene u proračun, odluku donosi općinski načelnik na temelju pojedinačog zahtjeva.

U očitovanju Općine Sračinec KLASA: 050-01/19-01/01, URBROJ: 2186/07-01-01-20-6 od 3. kolovoza 2020.g. dodatno se pojašnjava da je realizacija spomenika izvršena putem donacije crkvi zbog jednostavnije realizacije navedenog projekta te iz financijskih razloga. I prethodne godine crkva je realizirala jedan projekt izrade kamene skulpture sveca zaštitnika općinske crkve te je općinski načelnik zamolio župnika za sličnim postupanjem i u ovom projektu. Po saznanju da je projekt odobrilo Općinsko vijeće, župnik je prihvatio donaciju putem koje je projekt realiziran. U očitovanju se nadalje navodi da Općina Sračinec svake godine daje određena namjenska sredstva crkvi te da postoji dugogodišnja suradnja između crkve i Općine u interesu stvaranja kvalitetnijih uvjeta života, kako vjerskih tako i društvenih. Koordinaciju predmetnog projekta između crkve i Općine Sračinec vodio je općinski načelnik Božidar Novoselec koji je zadužen za realizaciju bilo kojeg projekta definiranog proračunom, ako i za izvršenje proračuna.

Sa svrhom utvrđivanja tazbinskog srodstva između dužnosnika Božidara Novoselca i autora spomenika – povijesnog prikaza požara iz 1776.g., Povjerenstvo je izvršilo uvid u padatke Matice vjenčanih za dužnosnikovog sina te u podatke upisane u Maticu rođenih za suprugu dužnpsnikovog sina te je utvrdilo da je autor predmetnog spomenika otac supruge sina dužnosnika Božidara Novoselca.

U pogledu navoda o sklapanja ugovora o pružanju odvjetničkih usluga bez provođenja javnog natječaja, Povjerenstvo je iz dokumentacije dostavljene od strane Općine Sračinec utvrdilo da je Općina Sračinec nakon prikupljene tri ponude, dana 8. siječnja 2004.g. sklopila Ugovor o pružanju odvjetničkih usluga sa zajedničkim odvjetničkim uredom Domagoj Krpina i Goran Vučetić kojim je naknada odvjetničkih troškova određena u mjesečnom paušalnom iznosu od 4.000,00 kn. Dana 17. rujna 2010.g. sklopljen je Aneks navedenog Ugovora kojim ugovorna stranka više nije Zajednički odvjetnički ured Domagoj Krpina i Goran Vučetić, već Odvjetnik Domagoj Krpina. Iznos naknade odvjetničkih troškova ostao je isti.

Dana 31. prosinca 2011.g. navedeni ugovor je raskinut, a 2. siječnja 2012.g. Općina Sračinec ponovno je sklopila Ugovor o pružanju odvjetničkih usluga s Odvjetnikom Domagojem Krpinom. Od 2013.g. pa nadalje, svake godine je s istim odvjetnikom sklapan novi ugovor o pružanju odvjetničkih usluga za jednogodišnje razdoblje te je svim sklopljenim ugovorima do 2019.g. naknada odvjetničkih troškova određena u mjesečnom paušalnom iznosu od 4.000,00 kn. Ugovorom sklopljenim 3. siječnja 2019.g. između istih stranaka utvrđeno je da se naknada odvjetničkih troškova određuje u skladu s važećom Tarifom o nagradama i naknadi troškova za rad odvjetnika. Sve navedene ugovore je u ime Općine Sračinec potpisao općinski načelnik Božidar Novoselec.

Nastavno na navedeno, Povjerenstvo je od Općine Sračinec zatražilo dodatno očitovanje na okolnost je li prije sklapanja svakog pojedinog ugovora o pružanju odvjetničkih usluga proveden postupak jednostavne nabave pravnih usluga, odnosno je li prikupljeno više ponuda za pružanje pravnih/odvejtničkih usluga te tko je i na temelju kojih kriterija donio odluku o sklpanja ugovora upravo s odvjetnikom Domagojem Krpinom.

Općina Sračinec je u svom očitovanju od 7. travnja 2020.g. navela da prije sklapanja svakog pojedinog ugovora o pružanju odvjetničkih usluga nisu provođeni postupci jednostavne nabave za pružanje pravnih usluga iz razloga što je nakon sedam godine suradnje Odvjetnički ured Domagoja Krpine, kao pravni sljednik Zajedničkog odvjetničkog ureda Domagoj Krpina i Goran Vučetić, bio i jest involviran u veliki broj parničnih, prekršajnih, upravnih, ovršnih, a osobito zemljišno-knjižnih postupaka i postupaka javne nabave. Nadalje se navodi da Općina Sračinec provodi veliki broj upravnih i zemljišno-knjižnih postupaka vezanih za formiranje i poslovanje Poslovne zone Sračinec i Stambene zone Sračinec, a u kojem je odvjetnička pravna pomoć nužna te osigurava zakonito provođenje postupaka formiranja zemljišno-knjižnih čestica i njihove prodaje kroz postupke javnih nadmetanja. Imajući u vidu navedeno te vodeći računa o interesima Općine Sračinec najsvrsishodnije je bilo sklapati godišnje ugovore te ih produljivati pod istim uvjetima. Na taj način osigurana je najoptimalnija pravna usluga, a financijski je bilo najprihvatljivije ako se uzme u obzir broj postupaka i trošak odvjetničkog zastupanja.

Povjerenstvo je nadalje izvršilo uvid u Pravilnik o provedbi postupaka jednostavne nabave koje je Općinsko vijeće donijelo 14. ožujak 2017.g. („Službeni vjesnik Varaždinske županije“ broj 12/2017.). Člankom 6. navedenog Pravilnika propisano je da se nabava robe, radova i usluga procijenjene vrijednosti jednake ili veće od 20.000,00 kn, a manje od 70.000,00 kn u pravilu provodi prikupljanjem ponuda od više poslovnih subjekata putem poziva za dostavu ponuda koji se upućuje na minimalno tri gospodarska subjekta, a odluku o raspisivanju nabave i dostavi poziva za dostavu ponuda donosi općinski načelnik. Iznimno, ovisno o prirodi predmeta nabave, razini tržišnog natjecanja te iz razloga žurnosti, poziv za dostavu ponude može se uputiti najmanje jednom gospodarskom subjektu. Iste odredbe sadržavao je i ranije važeći Pravilnik o provjeri postupaka nabave bagatelne vrijednosti koji je Općinsko vijeće Općine Sračinec donijelo 17. lipnja 2014.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužsnonika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da su članovi obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Stavkom 5. istog članka propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

Člankom 2. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10., u daljnjem tekstu: Zakon o plaćama) propisano je da plaću župana, gradonačelnika i općinskih načelnika i njihovih zamjenika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%.

Člankom 3. istog Zakona propisnao je da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika, a člankom 4. navedenog Zakona propisani su kriteriji za određivanje gornje granice, odnosno iznosa iznad kojeg se ne smiju odrediti plaće općinskih načelnika, gradonačelnika, župana i njihovih zamjenika, ovisno o broju stanovnika pojedine jedinice lokalne i područne (regionalne) samouprave.

Nastavno na navedeno, Povjerenstvo ističe da Zakonom o plaćama nisu propisana nikakva druga ograničenja vezana za način utvrđivanja plaće dužnosnika u jedinicama lokalne i područne (regionalne) samouprave, osim najvišeg dopuštenog iznosa plaće koji ovisi o broju stanovnika pojedine jedinice. Iz navedenog proizlazi da predstavnička tijela u jedinicama lokalne samouprave mogu samostalno propisati kriterije za izračun plaće, odnosno samostalno odrediti osnovicu i koeficijent za izračun plaće pod uvjetom da ista ne prelazi Zakonom propisani iznos.

Povjerenstvo obrazlaže da je sukladno Zakonu o plaćama, osnovicu i koeficijent za obračun plaće općinskog načelnika Općine Sračinec donijelo Općinsko vijeće iste Općine kao nadležno tijelo. Također, iz podataka o najvišem dopuštenom iznosu plaće općinskog načelnika Općine Sračinec te iz podataka o pojedinačnim iznosima plaće isplaćene dužnosniku Božidaru Novoselcu, utvrđeno je da dužnosniku nije isplaćivana plaća veća od Zakonom propisnog iznosa.

U odnosu na spomenik o povijesnom prikazu požara iz 1776.g. Povjerenstvo obrazlaže da je u postupku utvrđeno kako je Općina Sračinec izvršila namjensku donaciju crkvi koja je donirana sredstva isplatila autoru spomenika. Sredstva su isplaćena samo za materijal, dok je svoj rad autor spomenika donirao.

U postupku je također utvrđeno da je autor predmetnog spomenika otac supruge dužnosnikovog sina te se vezano za navedeno ističe da je člankom 4. stavkom 2. ZSSI-a propisan krug osoba koje se smatraju članovima obitelji dužnosnika te istim nisu obuhvaćene osobe s kojima je dužnosnik u tazbinskom srodstvu. Također, za utvrđivanje povezanosti iz stavka 5. istog članka za osobe koje se ne smatraju članovima obitelji u smislu ZSSI-a, potrebno je utvrditi druge osnove i okolnosti iz kojih bi proizlazila interesna povezanost neke osobe s dužnosnikom. Iz podataka i dokumentacije prikupljene u ovom postupku Povjerenstvo nije steklo saznanja koja bi upućivala na takvu poveznost između dužnosnika Božidara Novoselca i oca supruge dužnosnikovog sina te stoga Povjerenstvo nije utvrdilo da bi se dužnosnik Božidar Novoselec i otac dužnosnikove snahe kao autor spomenika o prikazu požara smatrali povezanim osobama u smislu članka 4. stavka 5. ZSSI-a niti odabir navedenog autora spomenika upućuje na postupanje protivno odredbama ZSSI-a.

Vezano za ugovore o pružanju odvjetničkih usluga, Povjerenstvo je utvrdilo da je Općina Sračinec nakon što je prikupila tri ponude, u siječnju 2004.g. sklopila ugovor o pružanju odvjetničkih usluga s najpovoljnijim ponuditeljem, Zajedničkim odvjetničkim uredom Domagoj Krpina i Goran Vučetić. Navedeni ugovor bio je na snazi do 31. prosinca 2011.g., nakon čega je Općina Sračinec za svaku godinu sklapala novi ugovor s odvjetnikom Domagojem Krpinom, bez prethodnog prikupljanja više ponuda.

U odnosu na navedeno, Povjerenstvo ukazuje da je Pravilnikom o provedbi postupka jednostavne nabave koji je donijelo Općinsko vijeće Općine Sračinec za predmet nabave 20.000 do 70.000 kn propisana obveza prikupljanja ponuda minimalno 3 gospodarska subjekta, no iznimno ovisno o prirodi predmeta nabave, razini tržišnog natjecanja te iz razloga žurnosti poziv za dostavu ponude se može uputiti i jednom gospodarskom subjektu iz čega proizlazi da je, uzevši u obzir specifičnosti nabave pravnih usluga, u konkretnom slučaju moglo doći do primjene navedene iznimke.

Također, u prijavi se ne navode okolnosti koje bi ukazivale na interesnu povezanost dužnosnika s odvjetnikom Domagojem Krpinom niti privatni interes koji bi dužnosnik kroz poslovni odnos s navedenim odvjetnikom ostvario te stoga nema elemenata koji bi ukazivali na povredu ZSSI-a.

U pogledu Ugovora o zakupu s trgovačkim društvom Majstori j.d.o.o., Povjerenstvo je na 40. sjednici održanoj 1. ožujka 2019.g. već donijelo Odluku broj: 711-I-1330-P-47/19-02-17 kojom je utvrđeno da sklapanjem dvaju ugovora koji se odnose na zakup poslovnog prostora u vlasništvu Općine Sračinec u 2016.g. između trgovačkog društva Majstori j.d.o.o., čija je jedina osnivačica …. ………., koja je od 2017.g. u tazbinskom srodstvu s dužnosnikom Božidarom Novoselcem i Općine Sračinec, nije došlo do povrede odredbi ZSSI-a s obzirom da dužnosnik nije sudjelovao u postupku davanja u zakup navedenih prostora, a u trenutku sklapanja navedenih ugovora nije postojala obveza postupanja sukladno članku 18. stavku 1. ZSSI-a.

Slijedom svega navedenoga, a s obzirom da iz prikupljenih podataka i dokumentacije ne proizlazi da je postupanjem dužnosnika Božidara Novoselca došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Božidar Novoselec, elektroničkom dostavom
2. Objava na internetskoj stranici Povjerenstva
3. Pismohrana